Mans weke ná veediefstal op kleinhoewe aangevalArgieffoto “Hulle het gelê en slaap toe hulle wakker skrik van ŉ skoot wat in hul slaapkamer afgevuur word.” Só het twee mans Dinsdag in die vroeë oggendure op ŉ kleinhoewe in die Elandshoek-distrik naby Cullinan wakker geskrik toe hulle deur vier aanvallers in hul huis verras is. Karen Yssel, voorsitter van die plaaslike gemeenskapspolisiëringgebied (GPF) en lid van die plaaslike AfriForum-tak, het aan Maroela Media vertel vier indringers het toegang tot die huis verkry deur diefwering en ŉ venster van die huis oop te breek. Die twee mans het wakker geskrik toe ŉ skoot afgevuur word en toe was die aanvallers reeds in hul slaapkamer. Die skoot het die muur getref en niemand is gewond nie. “Die mans is rondgeruk en vasgebind terwyl die aanvallers vuurwapens en geld geëis het,” het Yssel gesê. ‘n 8-jarige seun het in ŉ ander slaapkamer in die huis geslaap terwyl die voorval gebeur het. Volgens Yssel was die aanvallers ook in sy kamer en het hulle daar vir waardevolle items gesoek, maar die kind het nie wakker geword nie. Yssel sê die aanvallers het terwyl hulle in die huis was hul skoene geruil deur die slagoffers se skoene aan te trek en hul eie skoene in ŉ sak te gooi en saam met hulle te vat. Hulle het uiteindelik met twee voertuie en verskeie items uit die huis insluitend ŉ yskas, elektriese ware en kruideniersware op die vlug geslaan. “Een van die mans kon daarin slaag om tot by die kombuis te kruip waar hy ŉ mes gebruik het om homself en die ander man los te sny. Hulle kon daarna hulp ontbied,” het Yssel gesê. Sy het gesê dit is nie die eerste keer dat dié slagoffers onder misdaad deurloop nie. Enkele weke gelede is 45 van die mans se trop van 50 skape gesteel. “Dit het basies hul boerdery tot ŉ stilstand gebring, want omtrent al hul skape is weg. Hulle boer op kleinskaal met skape en hoenders en dié diefstal is ŉ baie groot terugslag vir hulle,” sê Yssel. Sy sê die Elandshoek-omgewing is raadop met die hoeveelheid misdaad in die gebied. “Vir die afgelope byna twee maande gebeur daar minstens elke week iets. Inbrake, gepoogde inbrake, drade wat geknip word – die omgewing gaan gebuk onder die misdaad. Dit was nou die eerste keer waar inwoners direk aangeval en aangehou is.” Volgens Yssel word daar vermoed dat dit dieselfde groep is wat telkens die misdade uitvoer, aangesien die modus operandi elke keer dieselfde is. Ao. Johan van Dyk, woordvoerder van die polisie, het die voorval aan Maroela Media bevestig. Hy het gesê die aanvallers het met ŉ Nissan-bakkie en ŉ Chevrolet Spark op die vlug geslaan. Die voertuie is nog nie teruggevind nie. ŉ Saak van huisroof word ondersoek.